РЕГЛАМЕНТ (ЕС) 2015/445 НА КОМИСИЯТА
от 17 март 2015 година
за изменение на Регламент (ЕС) № 1178/2011 по отношение на технически изисквания и административни процедури във връзка с екипажите на въздухоплавателни средства в гражданското въздухоплаване
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 216/2008 на Европейския парламент и на Съвета от 20 февруари 2008 г. относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО (1), и по-специално член 7, параграф 6 и член 8, параграф 5 от него,
като има предвид, че:
(1)
С Регламент (ЕС) № 1178/2011 на Комисията (2) се определят техническите изисквания и административните процедури във връзка с екипажите на въздухоплавателните средства в гражданското въздухоплаване.
(2)
Някои държави членки считат, че определени изисквания в Регламент (ЕС) № 1178/2011 представляват неоправдана или непропорционална административна или икономическа тежест за самите тях или за заинтересованите страни и нотифицираха своето намерение да дадат одобрението си за дерогации от определени изисквания в съответствие с член 14, параграф 6 от Регламент (ЕО) № 216/2008.
(3)
Предложените одобрения за дерогации бяха анализирани от Европейската агенция за авиационна безопасност, което доведе до отправяне на препоръка към Комисията относно съответствието между предложените одобрения и приложимите условия.
(4)
Държавите членки и заинтересованите страни от сектора на въздухоплаването с общо предназначение посочиха определени изисквания, за които се смята, че са непропорционални спрямо съответните дейности и свързаните с тях рискове.
(5)
Бяха посочени също така няколко редакционни грешки в Регламент (ЕС) № 1178/2011, които водят до непреднамерени затруднения при изпълнението.
(6)
По тази причина изискванията, определени в Регламент (ЕС) № 1178/2011, следва да бъдат изменени с цел да се въведат дерогациите, които водят до ясно установяване на правила, да се въведат някои облекчения за въздухоплаването с общо предназначение и да се коригират някои редакционни грешки.
(7)
Освен това въз основа на информация, получена от държавите членки и заинтересованите страни, се установи, че изискванията в приложение VII към Регламент (ЕС) № 1178/2011 могат да бъдат непропорционални спрямо дейността на организации за обучение, които провеждат обучения само за свидетелство за летателна правоспособност за леки въздухоплавателни средства, за свидетелства за правоспособност на любител пилот, на пилот на балон и на пилот на планер, както и спрямо свързаните с тази дейност рискове.
(8)
Държавите членки и заинтересованите страни са съгласни, че поради посочената причина съществува обща необходимост да се осигури повече време за разработването на по-целесъобразен набор от правила по отношение на дейностите на въздухоплаването с общо предназначение, които са по-пригодени за дейностите на този сектор от въздухоплаването, без да се понижават стандартите за безопасност.
(9)
Освен това - с цел да се осигури необходимото време за разработване на тези правила - следва началото на прилагане на разпоредбите на приложение VII към Регламент (ЕС) № 1178/2011 по отношение на организации за обучение, провеждащи обучения само за национални свидетелства за правоспособност, за които е допустимо да бъдат преобразувани в свидетелства за летателна правоспособност за леки въздухоплавателни средства, в свидетелства за правоспособност на пилот на балон и на пилот на планер по Част-FCL, да се отложи за 8 април 2018 г.
(10)
По тази причина Регламент (ЕС) № 1178/2011 следва да бъде съответно изменен.
(11)
Тъй като в Регламент (ЕС) № 290/2012 на Комисията (3), с който се изменя Регламент (ЕС) № 1178/2011, се съдържа автономна разпоредба относно датата на прилагане на разпоредбите на приложения VI и VII към Регламент (ЕС) № 1178/2011, той следва също да бъде изменен с цел да се гарантира правна сигурност и яснота.
(12)
Мерките, предвидени в настоящия регламент, са в съответствие със становището на Комитета на Европейската агенция за авиационна безопасност, създаден с член 65 от Регламент (ЕО) № 216/2008,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 1178/2011 на Комисията се изменя, както следва:
1)
В член 8 параграф 1 се заменя със следното:
„1. Без да се засягат разпоредбите в член 12 от Регламент (ЕО) № 216/2008 и в случай че не съществуват споразумения, сключени между Съюза и трета държава относно лицензирането на пилоти, държавите членки могат да приемат свидетелства за летателна правоспособност, квалификационни класове или сертификати на трети държави, както и съответните свидетелства за медицинска годност, издадени от трети държави или от името на трети държави, в съответствие с разпоредбите в приложение III към настоящия регламент.“
2)
В член 10а параграф 3 се заменя със следното:
„3. При условие че са регистрирани преди 8 април 2015 г., съответстващите на общите авиационни изисквания (JAR) организации за обучение имат право - без да отговарят на разпоредбите в приложения VI и VII - да провеждат обучения за свидетелство за правоспособност на любител пилот (PPL) по Част-FCL, за свързаните с него квалификационни класове, включени в регистрацията, и за свидетелство за летателна правоспособност за леки въздухоплавателни средства (LAPL) до 8 април 2018 г.“
3)
Член 12 се изменя, както следва:
а)
параграф 2 се заменя със следното:
„2. Чрез дерогация от параграф 1 държавите членки могат да решат да не прилагат до 8 април 2015 г. следните разпоредби в приложение I:
а)
разпоредбите, свързани със свидетелствата за правоспособност на пилоти на въздухоплавателни средства, различни от вертолет, използващи силова установка за създаване на подемна сила, и на пилоти на дирижабли;
б)
разпоредбите в точка FCL.820;
в)
за вертолети - разпоредбите в раздел 8 (MCCI) от подчаст Й;
г)
разпоредбите на раздел 11 от подчаст Й.“
;
б)
вмъква се следният параграф 2а:
„2а. Чрез дерогация от параграф 1 държавите членки могат да решат да не прилагат до 8 април 2018 г. следните разпоредби в приложение I:
а)
разпоредбите, свързани със свидетелствата за правоспособност на пилоти на планери и балони;
б)
разпоредбите в подчаст Б;
в)
разпоредбите в точки FCL.800, FCL.805, FCL.815;
г)
разпоредбите в раздел 10 от подчаст Й.“
;
в)
параграф 4 се заменя със следното:
„4. Чрез дерогация от параграф 1 държавите членки могат да решат да не прилагат до 8 април 2016 г. разпоредбите в настоящия регламент по отношение на пилоти, притежаващи свидетелство за летателна правоспособност и съответното свидетелство за медицинска годност, издадени от трета държава, която участва в нетърговска експлоатация на въздухоплавателни средства, посочени в член 4, параграф 1, буква б) или в) от Регламент (ЕО) № 216/2008.“
4)
Приложения I, II, III, VI и VII се изменят в съответствие с приложенията към настоящия регламент.
Член 2
В Регламент (ЕС) № 290/2012 на Комисията, в член 2, параграф 2 буква е) се заличава.
Член 3
1. Настоящият регламент влиза в сила на 8 април 2015 г.
2. Чрез дерогация от параграф 1, измененията на разпоредбите във FCL.315.A, FCL.410.A, FCL.725.A от приложение I се прилагат, считано от 8 април 2018 г.
3. Чрез дерогация от параграф 1 държавите членки могат да решат да не прилагат разпоредбите в приложения VI и VII по отношение на организации за обучение, които провеждат обучения само за национални свидетелства за правоспособност, за които е допустимо в съответствие с член 4, параграф 3 от Регламент (ЕС) № 1178/2011 да бъдат преобразувани в свидетелства за летателна правоспособност за леки въздухоплавателни средства (LAPL), в свидетелства за правоспособност на пилот на планер (SPL) или в свидетелства за правоспособност на пилот на балон (BPL) по Част-FCL до 8 април 2018 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 17 март 2015 година.